b'\n_START_ARTICLE_\nAnssi Hakala\n_START_PARAGRAPH_\nAnssi Hakala (s. 12. toukokuuta 1984) on suomalainen beach volleyn ja lentopallon pelaaja. H\xc3\xa4n on voittanut urallaan kolme rantalentopallon Suomen mestaruutta vuosina 2007, 2008 ja 2010. Vuonna 2010 h\xc3\xa4n voitti lentopallon Suomen mestaruuden sek\xc3\xa4 Suomen Cupin oululaisen Sun Volleyn riveiss\xc3\xa4. Ammatiltaan Hakala on optikko. H\xc3\xa4n on opiskellut Oulun ammattikorkeakoulussa optometristiksi. Hakalan veljessarjasta Anssin lis\xc3\xa4ksi lentopalloilijoita ovat Lauri ja Juhani. Jo uransa p\xc3\xa4\xc3\xa4tt\xc3\xa4nyt Lauri Hakala valmentaa nykyisin LEKA Volleyta, miss\xc3\xa4 Juhani Hakala pelaa liberona._NEWLINE_Hakala valittiin huhtikuussa 2016 miesten lentopallomaajoukkueen Maailmanliigan pelaajaryhm\xc3\xa4\xc3\xa4n ja toukokuussa 2016 varsinaiseen Maailmanliigan joukkueeseen. Uransa ensimm\xc3\xa4iset A-maaottelunsa h\xc3\xa4n pelasi kes\xc3\xa4ll\xc3\xa4 2016.\n_START_SECTION_\nBeach volley\n_START_PARAGRAPH_\nHakala aloitti lentopallon ja beach volleyn pelaamisen jo nuorena syntym\xc3\xa4kaupungissaan Pieks\xc3\xa4m\xc3\xa4ell\xc3\xa4, jolla oli tarjota loistavat olosuhteet harjoitteluun. H\xc3\xa4n pelasi p\xc3\xa4iv\xc3\xa4t pitk\xc3\xa4t vanhemman veljens\xc3\xa4 Laurin kanssa nuoruudessaan. Yhteens\xc3\xa4 veljeksill\xc3\xa4 on yli kymmenen nuorten Suomen mestaruutta._NEWLINE_Ensimm\xc3\xa4isen kerran Hakalan nimi tuli julkisuuteen beach volleyssa, kun h\xc3\xa4n taisteli yhdess\xc3\xa4 parinsa Pekka Sepp\xc3\xa4sen kanssa alle 20-vuotiaiden EM-viidenneksi vuonna 2002. Kolme vuotta my\xc3\xb6hemmin pari nousi per\xc3\xa4ti alle 23-vuotiaiden EM-hopealle. Vuonna 2006 h\xc3\xa4net valittiin beach volleyn olympiatiimiin, joka tavoitteli suomalaiselle miesparille paikkaa kes\xc3\xa4olympialaisiin. Hanke kariutui kuitenkin rahoituksen puutteeseen._NEWLINE_Kaudella 2002 Hakala osallistui ensimm\xc3\xa4isen kerran beach-volleyn SM-kiertueelle, jossa h\xc3\xa4n saavutti ensimm\xc3\xa4isen kerran menestyst\xc3\xa4 kes\xc3\xa4ll\xc3\xa4 2004 voittaen SM-pronssia yhdess\xc3\xa4 veljens\xc3\xa4 Lauri Hakalan kanssa. H\xc3\xa4n uusi yhdess\xc3\xa4 veljens\xc3\xa4 kanssa SM-pronssin my\xc3\xb6s kaudella 2005. Kes\xc3\xa4ll\xc3\xa4 2007 Hakala voitti uransa ensimm\xc3\xa4isen biitsin suomenmestaruuden parinsa Toni Kankaanp\xc3\xa4\xc3\xa4n kanssa, jonka h\xc3\xa4n uusi kesin\xc3\xa4 2008 ja 2010 Pekka Sepp\xc3\xa4sen parina.\n_START_SECTION_\nLentopallo\n_START_PARAGRAPH_\nLentopallossa Hakala edustaa Lentopallon SM-liigassa pelaavaa oululaista Sun Volleyta (ent. Kempeleen Lentopallo). Lis\xc3\xa4ksi h\xc3\xa4n on pelannut Kempeleen Pyrinn\xc3\xb6n (nyk. KempeLe) riveiss\xc3\xa4 1-sarjassa 2005 ja Keski-Savon Paterissa SM-liigassa 2002\xe2\x80\x932004. Kaudella 2006 Hakala oli liberoiden vertailuissa kolmas vastaanottoprosentissa ja koko liigassa kuudes._NEWLINE_Uransa toistaiseksi parhaimman liigakauden Hakala pelasi kaudella 2009-10, jolloin h\xc3\xa4n voitti SM-kultaa yhdess\xc3\xa4 Sun Volleyn kanssa. Hakala oli yksi finaalisarjan parhaimmista ellei jopa paras pelaaja. L\xc3\xa4pi kauden h\xc3\xa4n oli kantava voima Sun Volleyn joukkueessa. Kauden p\xc3\xa4\xc3\xa4tteeksi Hakala valittiin SM-liigan t\xc3\xa4hdist\xc3\xb6kent\xc3\xa4lliseen. Kaudesta 2012-13 l\xc3\xa4htien Hakala on pelannut oululaisessa Lentopalloseura Ettassa. Lentopalloliigassa kaiken kaikkiaan pelej\xc3\xa4 on kertynyt yli 350 vuonna 2002 tehdyn liigadebyytin j\xc3\xa4lkeen.'